ר'דיר מריח

ע'דִיר כַּמַאל מְרֵיח (בערבית: غدير كمال مريح; נולדה ב-21 ביוני 1984) היא פוליטיקאית ואשת תקשורת דרוזית-ישראלית ילידת דאלית אל-כרמל.

כיהנה כחברת הכנסת בסיעת יש עתיד – תל"ם, וחוסן לישראל, והייתה חברת הכנסת הראשונה בת המגזר הדרוזי. לפני כניסתה לכנסת הגישה את מהדורת החדשות המרכזית בערבית בערוץ "מַכַּאן 33". בפברואר 2017 החלה להגיש את מהדורת חדשות השבת בעברית ומהדורת לילה שבועית בערוץ הראשון. בכך הייתה למגישת החדשות הלא-יהודייה הראשונה שהגישה מהדורת חדשות בעברית.

 ביוגרפיה 
ע'דִיר כַּמַאל מריח נולדה בדלית אל-כרמל, למשפחה דרוזית. אביה קבלן בניין ואמה עקרת בית. כבר מכיתה ו' החלה את דרכה התקשורתית בתחנת טלוויזיה מקומית, ולאחר מכן הגישה פינות ותוכניות בטלוויזיה בכבלים. כמאל מריח סיימה בהצטיינות תואר ראשון במדעי החברה ודימות רפואי באוניברסיטת בר-אילן ותואר שני בהצטיינות ביחסים בינלאומיים, תוך התמחות במשא ומתן וקבלת החלטות בזירה הבינלאומית, באוניברסיטת חיפה.

עבדה כטכנאית אולטרה סאונד כלי דם, אולם נאלצה לעזוב את עבודתה בעקבות בעיה רפואית אורתופדית. אז החליטה לחזור לתחום התקשורת. היא סיימה בהצטיינות לימודים בבית ספר לתקשורת של "רשת".

בדצמבר 2011 החלה מריח להגיש יחד עם בשיר ח'ורי מגזין צעירים בערבית בערוץ 33 של רשות השידור בשם "מע. קום". שנתיים אחר כך הנחתה את תחרות הזמר הטלוויזיונית השנתית בערבית, "הערביזיון".

בשנת 2015 החלה להגיש את מהדורת החדשות המרכזית בערבית של ערוץ 33.

ב-18 בפברואר 2017 החלה להגיש את מהדורת החדשות המרכזית בערוץ הראשון, "חדשות השבת", לסירוגין עם אמיר איבגי, לאחר עזיבתה של מיכל רבינוביץ' להגשה היומית של מהדורת מבט. במקביל החלה להגיש פעם בשבוע את מהדורת חדשות הלילה בערוץ. באפריל 2017 הפכה למגישה הבלעדית של חדשות השבת, עם עזיבתו של אמיר איבגי. היא המשיכה להגיש את המהדורה המרכזית עד לסגירת רשות השידור.

לקראת הסגירה, חתמה על חוזה עם תאגיד השידור הישראלי, שהחליף את רשות השידור. עם תחילת שידורי התאגיד, ב-15 במאי 2017, חזרה להיות מגישה מובילה בחטיבות החדשות בשתי השפות, ועד 2019 הגישה את מהדורת החדשות המרכזית בערבית בערוץ מַכַּאן 33. עד אוגוסט 2017 הגישה את מהדורת "חדשות השבת" כחלק מהתוכנית "רואים עולם" בערוץ כאן 11, מדי מוצאי שבת.

 בפוליטיקה 
בפברואר 2019 הצטרפה מריח למפלגת "חוסן לישראל" ושובצה במקום ה-25 ברשימתה המאוחדת "כחול לבן" לכנסת העשרים והאחת ביחד עם "תל"ם – תנועה לאומית ממלכתית" ו"יש עתיד". הרשימה קיבלה 35 מנדטים והיא נבחרה כחברת הכנסת העשרים ואחת והיא האישה הדרוזית הראשונה שכיהנה בכנסת.

ב-27 במרץ 2020 הודיעה שלא תיכנס לממשלת בנימין נתניהו עם בני גנץ ותקפה את החלטתו של גנץ להיכנס לממשלה על רקע חזרתו מהתחייבותו לתיקון חוק הלאום ועיגון ערך השוויון.

ב-29 במרץ 2020 בעת התפלגות סיעת כחול לבן, פרשה מריח ממפלגת חוסן לישראל והצטרפה לסיעה החדשה יש עתיד – תל"ם בהנהגתם של יאיר לפיד ומשה יעלון, תוך מתיחת ביקורת חריפה על ההסכם קואליציוני שבין "הליכוד" ל"כחול לבן" ועל אי תיקון חוק הלאום.

ב-6 בינואר 2021 הודיעה מריח כי לא תתמודד בבחירות לכנסת ה-24 מטעם יש עתיד מסיבות אישיות.

250px|ממוזער|מריח (באמצע) בעת כהונתה כנציגת הסוכנות ביחד עם מזכיר ביטחון המולדת של ארצות הברית אלחנדרו מיורקס ושגריר ישראל בארצות הברית מיכאל הרצוג בחגיגות יום העצמאות ה-74 לישראל בוושינגטון די. סי. במאי 2022
ביוני 2021 התמנתה לשליחה בכירה של הסוכנות היהודית בוושינגטון די. סי. בכך הייתה לשליחה הלא-יהודייה הראשונה של הסוכנות היהודית.

 פרסים 
מריח זכתה באות אבירת איכות השלטון לשנת 2020 בקטגוריית הרשות המחוקקת של עמותת התנועה לאיכות השלטון.

 חיים אישיים 
נשואה לשאדי, הנדסאי חשמל ואלקטרוניקה, ולהם שני בנים. מתגוררים ביישוב הערבי-דרוזי דלית אל-כרמל.

מריח היא דרוזית חילונית.

קישורים חיצוניים





 הדס בשן, ע'דיר כמאל מריח: "מי שמאשים את המגזר הערבי בהפסד, צודק", באתר את, 30 באפריל 2019


הערות שוליים

קטגוריה:נשות טלוויזיה ישראליות
קטגוריה:דלית אל-כרמל: חברי הכנסת
קטגוריה:הערוץ הראשון: שדרניות ומנחות
קטגוריה:סגל תאגיד השידור הישראלי - שידורי הטלוויזיה
קטגוריה:מגישות חדשות ישראליות
קטגוריה:עיתונאיות ישראליות
קטגוריה:עיתונאים דרוזים ישראלים
קטגוריה:דרוזיות ישראליות
קטגוריה:חברות הכנסת העשרים ואחת
קטגוריה:חברות הכנסת העשרים ושתיים
קטגוריה:חברות הכנסת העשרים ושלוש
קטגוריה:חברות הכנסת מטעם כחול לבן
קטגוריה:חברות הכנסת מטעם יש עתיד – תל"ם
קטגוריה:פעילות יש עתיד
קטגוריה:חברי כנסת דרוזים
קטגוריה:בוגרות אוניברסיטת בר-אילן
קטגוריה:זוכי אות אביר איכות השלטון
קטגוריה:פוליטיקאים דרוזים ישראלים
קטגוריה:שליחות הסוכנות היהודית
קטגוריה:ישראליות שנולדו ב-1984
קטגוריה:ישראלים שנולדו ב-1984